C 285/12
SL
Uradni list Evropske unije
14.8.2023
(27)
Družba Activision Blizzard v času sprejetja sklepa svojih iger ne licencira za storitve pretakanja iger v oblaku.
Vendar Komisija predvsem na podlagi notranjih dokumentov družbe Activision Blizzard meni, da bi ta brez transakcije verjetno začela licencirati svoje igre za storitve pretakanja iger v oblaku, zlasti tiste, ki temeljijo na poslovnem modelu „kupi in igraj“ (tj. za tiste platforme, ki uporabnikom omogočajo pretakanje iger, ki so jih že kupili v digitalni trgovini).
(28)
Komisija ob upoštevanju zgoraj navedenega ugotavlja, da bi lahko družba Microsoft uporabila uspešno strategijo omejevanja dostopa proti konkurenčnim storitvam pretakanja iger v oblaku, tako da bi storitev Game Pass Ultimate postala edina storitev pretakanja iger v oblaku, ki bi ponujala igre družbe Activision Blizzard.
Komisija ugotavlja, da so igre družbe Activision Blizzard pomemben vložek za storitve pretakanja iger v oblaku, kar daje družbi Activision Blizzard tržno moč pri razvoju in izdajanju iger za konzole.
Opozarja, da je bil skupni tržni delež strank glede na prihodek na področju razvoja in izdajanja videoiger za konzole in osebne računalnike leta 2022 pod 30-odstotnim pragom.
Vendar je delež strank večji v nekaterih morebitnih ožjih segmentih, zlasti če se upoštevajo samo žanri, kot so igranje vlog v EGP in strelske igre na svetovni ravni, in če se preučijo še druge metrike, kot so mesečni aktivni uporabniki ali čas igranja.
V zvezi s tem so igre igranja vlog in strelske igre še zlasti privlačne in priljubljene, družba Activision Blizzard pa ponuja nekatere najuspešnejše igre v teh žanrih, kot sta Call of Duty in World of Warcraft.
(29)
Družba Microsoft bi imela po transakciji tehnično in pogodbeno zmožnost, da konkurenčnim storitvam pretakanja iger v oblaku onemogoči ponujanje iger družbe Activision Blizzard in da te igre izdaja za pretakanje izključno prek storitve Game Pass Ultimate.
V tem primeru konkurenčne storitve pretakanja iger v oblaku ne bi imele pravočasnih in učinkovitih nasprotnih strategij.
Sploh ker je obsežen katalog priljubljenih vsebin ključen za njihovo konkurenčnost, igre za osebne računalnike in konzole drugih izdajateljev pa ne bi bile zadovoljiva alternativa za oblikovanje ustreznega kataloga iger, da bi bile tretje storitve igranja v oblaku konkurenčne storitvi Game Pass Ultimate, če bi igre družbe Activision Blizzard ponujala izključno slednja.
(30)
Komisija meni tudi, da bi imela družba Microsoft spodbudo, da prek storitev pretakanja iger v oblaku omeji dostop konkurenčnim distributerjem iger za osebne računalnike in konzole.
Sploh ker bi se glede na veliko priljubljenost iger družbe Activision Blizzard s strategijo omejevanja dostopa povečalo število igralcev, ki bi uporabljali funkcijo pretakanja iger v oblaku storitve Game Pass Ultimate.
Tako povečanje bi bilo verjetno znatno, tudi zaradi značilnosti dejavnosti družbe Microsoft, ki med drugim združujejo storitve pretakanja iger v oblaku, naročniške storitve in operacijski sistem Windows za osebne računalnike.
Komisija meni, da bi bile izgube zaradi take strategije omejevanja dostopa v primerjavi z dobički omejene.
(31)
Nazadnje, Komisija meni, da bi bili učinki strategije omejevanja dostopa na konkurenco pri distribuciji iger za osebne računalnike in konzole znatni.
Igranje v oblaku je rastoč trend in pričakuje se, da bo postalo pomemben distribucijski kanal, strategija omejevanja dostopa pa bi ustvarila ovire za vstop ali širitev konkurenčnih storitev pretakanja iger v oblaku, ki na splošno niso vertikalno integrirane in bi se morale zanašati na manjši nabor neodvisnih izdajateljev.
Čeprav je igranje v oblaku po obsegu razmeroma majhno v primerjavi s celotnim trgom, se poleg tega pričakuje, da se bo znatno povečalo, prav tako je pomemben vir inovacij.
(32)
Zato Komisija meni, da bi transakcija znatno ovirala učinkovito konkurenco na trgu distribucije iger za osebne računalnike in konzole, ker bi združeni subjekt konkurenčnim storitvam pretakanja iger v oblaku onemogočil ponujanje iger družbe Activision Blizzard.
4.3.
Konglomeratni učinki
(33)
Transakcija povzroča konglomeratne povezave med igrami družbe Activision Blizzard in dobavo operacijskega sistema Windows za osebne računalnike družbe Microsoft.
Natančneje, Komisija na podlagi rezultatov preiskave trga meni, da bi družba Microsoft po transakciji lahko omejila dostop konkurenčnim ponudnikom operacijskih sistemov za osebne računalnike, tako da bi pretakanje iger v oblaku za igre za osebne računalnike in konzole družbe Activision Blizzard vezala na operacijski sistem Windows.